﻿DeputaŃi ai Sfatului łării exterminaŃi de NKVD 
Elena Postica Dosar  
 
 
Textul de mai jos reproduce comunicarea Elenei Postică la Şcoala de Vară de la 
Memorialul Sighet. Comunicarea a fost scrisă pe baza documentelor şi materialelor 
păstrate în Arhiva Ministerului SecurităŃii NaŃionale a Republicii Moldova, a unor 
documente şi materiale confiscate de la acuzaŃi în momentul arestării (1940), transmise 
pentru păstrare Muzeului NaŃional de Istorie a Moldovei.  
Pe baza unor documente oficiale sau provenite din arhivele personale ale familiilor celor 
decedaŃi, conferenŃiara Elena Postică a reconstituit asasinatele programate, după ocuparea 
Basarabiei, pentru exterminarea elitei, care votase la 27 martie 1918 unirea cu România. 
Sfatul łării, creat în 1917 din iniŃiativa Consiliului Orăşenesc de la Chişinău, a proclamat 
în octombrie 1917 autonomia teritorială şi politică a Basarabiei şi, implicit, ruperea ei din 
cadrul Imperiului łarist. La 2 decembrie 1917 a proclamat Republica Democrată 
Moldovenească, a cărei independeŃă a fost proclamată la 24 ianuarie 1918.La 27 martie 
1918, Sfatul łării a proclamat Unirea Basarabiei cu România, act consfinŃit în 1920 de 
Marile Puteri. 
Este evident de ce, după Pactul Ribentrop-Molotov (23 august 1939) şi după ultimatumul 
sovietic ce a dus la ocuparea Basarabiei, Nordului Bucovinei şi a łinutului HerŃa (26-28 
iunie 1940, membrii Sfatului łării au fost consideraŃi inamici principali ai procesului de 
comunizare. Aşa se exprimă exterminarea lor sălbatică. 
Doamna Elena Postică este director adjunct al Muzeului NaŃional de Istorie a Moldovei şi 
membru al Comisiei pentru studierea şi aprecierea regimului comunist din R.S.S. 
Moldovenească, care a elaborat, la cererea preşedintelui interimar, Mihai Ghimpu, un 
raport aflat în aceste zile în dezbaterea autorităŃilor şi a opiniei publice. Elena Postică a 
coordonat monumentala Carte a Memoriei, dicŃionar în 4 volume, cuprinzând numele 
deportaŃilor basarabeni din perioada sovietică, precum şi locurile de deportare. 
(ROMULUS RUSAN) 
Istoria contemporană a Basarabiei a cunoscut multe momente dramatice, unul dintre cele 
mai negre rămânând a fi ziua de 28 iunie 1940. 
Documentele arhivelor secrete, valorificate astăzi de cercetători, conturează tabloul 
îngrozitor al deznaŃionalizării şi genocidului la care a fost supusă populaŃia băştinaşă, 
nimicirea intelectualităŃii basarabene constituind una dintre sarcinile fundamentale ale 
ocupaŃiei sovietice. 
Voi schiŃa, în continuare, un mic dicŃionar al unui grup de patrioŃi basarabeni, foşti 
deputaŃi în Sfatul łării, supuşi represiunilor staliniste în primele zile ale ocupaŃiei. 
Profesori, preoŃi, agricultori, rămaşi să doarmă somnul veşnic în Gulag-ul sovietic. Este 
vorba de 14 personalităŃi de vază ale Basarabiei din perioada interbelică. 
Faptul că aceşti oameni au fost arestaŃi în primele zile ale ocupaŃiei sovietice (ordinul de 
arest al lui Grigore Turcuman fiind semnat chiar la 2 iulie 1940) vorbeşte despre 
începutul nimicirii în masă a intelectualităŃii basarabene, a celor ce nu reuşiseră sau 
refuzaseră să se refugieze peste Prut. 
Au fost învinuiŃi că au votat Actul Unirii Basarabiei cu România la 27 martie 1918 şi că, 
mai târziu, au luptat împotriva mişcării revoluŃionare, desfăşurând activităŃi antisovietice. 
În limbajul juridic, toate acestea se rezumau prin „înaltă trădare“. „Înaltă trădare“, în 
viziunea enkavediştilor, însemna opŃiunea acestor oameni pentru renaşterea naŃională a 
Basarabiei, dorinŃă de a pune capăt colonizării Ńinutului, lupta lor pentru libertate, pentru 
dreptul de a avea şcoli în limba maternă, pentru biserică naŃională, pentru administraŃie 
naŃională, pentru un trai omenesc. 
Pentru convingeri politice, oamenii au plătit cu viaŃa tocmai peste 20-30 de ani. 
Ancheta, începută imediat după ocupaŃie, în 1940, a luat sfârşit în mai 1941. Dosarul 
penal a fost transmis procurorului RSSM (Republicii Sovietice Socialiste Moldoveneşti), 
care a aprobat actul de acuzare, apoi l-a transmis colegiului judiciar al Judecătoriei 
Supreme a Republicii. Însă procesul judiciar nu s-a mai produs, căci începuse războiul şi 
acuzaŃii, cu excepŃia lui Teodosie Cojocaru (care decedase în închisoarea din Chişinău), 
au fost evacuaŃi în RASS Tătară, în diferite închisori din oraşele Penza, Cistopol, Kazan. 
Au urmat noi interogări, au apărut noi dosare, noi învinuiri. La „păcatele“ de care erau 
învinuiŃi deŃinuŃii Cateli şi Ignatiuc s-au adăugat şi altele: au fost incriminaŃi că în 
închisoarea din Cistopol au desfăşurat agitaŃie antisovietică, răspândind zvonuri 
clevetitoare la adresa conducătorilor guvernului sovietic şi armatei roşii etc. E uşor de 
presupus ce consecinŃe puteau avea aceste acuzaŃii pe timp de război. 
Anchetatorii propuneau ca Emanoil Cateli să fie împuşcat, iar Ignatiuc să fie condamnat 
la 10 ani de privaŃiune de libertate. 
DeputaŃii Sfatului łării, arestaŃi de către autorităŃile sovietice în 1940, nu s-au mai întors 
niciodată acasă (cu excepŃia lui Ion Codreanu), numele lor fiind date, pentru mult timp, 
uitării. 
În anul 1990, în baza decretului preşedintelui URSS, Despre restabilirea în drepturi a 
tuturor victimelor represiunilor politice din anii ’20-’50, toŃi deputaŃii Saftului łării 
reprimaŃi în anul 1940 au fost reabilitaŃi. 
După 50 de ani, Procuratura RSSM constata că au fost acuzaŃi de crime pe care nu le-au 
săvârşit, că au fost pedepsiŃi conform unor legi care, în momentul săvârşirii aşa-ziselor 
crime, nici nu existau. 
AcuzaŃia că, prin votarea Actului Unirii de la 27 martie 1918, au votat pentru ruperea 
Basarabiei de la Rusia Sovietică nu corespunde nici măcar ea adevărului, întrucât în acel 
moment Puterea Sovietică nu fusese instaurată în Ńinut şi deci nu putea fi vorba de 
lichidarea ei. După 50 de ani, era recunoscută nevinovăŃia unor oameni care la 1940 au 
plătit cu viaŃa pentru convingeri politice, lucru de neconceput într-un stat civilizat, bazat 
pe drept. 
Să reŃinem, deci, numele acestor martiri. 
Vladimir Bodescu (1868-1941). Avocat. Deputat în Sfatul łării din partea AsociaŃiei 
Juriştilor din Basarabia. În anul 1918, a devenit membru al Partidului Poporului, condus 
de generalul Averescu. Arestat la 10 august 1940, la interogatoriu nu a recunoscut niciun 
fel de acuzaŃii şi a declarat anchetatorilor că Unirea Basarabiei cu România a fost un act 
firesc, întrucât populaŃia Basarabiei, în virtutea comunităŃii de limbă şi credinŃă, tindea 
spre România. A decedat la 28 noiembrie 1941 în închi_soarea din oraşul Cistopol, 
RASS Tătară. 
Alexandru Baltaga (1861-1941). Deputat în Sfatul łării din partea preoŃimii basarabene. 
Atitudinea ostilă a arhiereilor ruşi – Pavel, Serafim etc. – faŃă de problemele cu care se 
confrunta preoŃimea basarabeană, interzicerea oficierii serviciilor divine în limba 
băştinaşilor nu putea să nu trezească nemulŃumirea preoŃimii basarabene faŃă de biserica 
rusă şi de Rusia ca atare. În situaŃia când Basarabia, ca şi întreaga Rusie, era cuprinsă de 
revoluŃie, iar atitudinea bolşevicilor faŃă de religie şi biserică era cunoscută, preoŃimea 
basarabeană a intuit unica ieşire din situaŃie – Unirea cu România, cu atât mai mult că 
exista o legătură de rudenie, o comunitate de limbă şi tradiŃie între biserica română şi cea 
basarabeană. De aceea, o bună parte a preoŃimii basarabene s-a pronunŃat pentru Unire. 
Prin semnarea Actului Unirii de la 27 martie, Alexandru Baltaga îşi îndeplineşte o 
misiune încredinŃată de toŃi preoŃii patrioŃi din Basarabia. În momentul arestării, 31 
august 1940, avea 79 de ani. E greu de spus ce pericol prezenta pentru securitatea 
imperiului un vârstnic care toată viaŃa nu făcuse altceva decât să slujească lui Dumnezeu 
şi poporului său. În timpul percheziŃiei, i-au fost confiscate 11 ordine şi medalii, apreciere 
a muncii sale de o viaŃă. Printre ele – Ordinul „Sfântul Vladimir“, Crucea „Anna“, 
Ordinele „Steaua României“ şi „Coroana României“ în grad de general. A decedat la 7 
august 1941, în spitalul regional din oraşul Kazan. 
Constantin Bivol (1885-1942). Până în anul 1918 a făcut serviciul militar în armata 
Ńaristă. În calitate de deputat al Sfatului łării, la 27 martie 1918, a votat Actul Unirii 
Basarabiei cu România. În anul 1919, este ales deputat în Parlamentul României. În anii 
1925-1926 a fost primar al localităŃii Costeşti, din partea Partidului NaŃional łărănesc. A 
decedat la 12 martie 1942, în spitalul închisorii nr. 4 din oraşul Cistopol, din RASS 
Tătară. 
Ştefan Botnariuc (1875-1941). A fost deputat în Sfatul łării din partea minorităŃii 
ucrainene. În timpul revoluŃiei ruse din februarie 1917 fusese preşedinte al Comitetului 
Agrar Gubernial din Basarabia. A făcut parte din Partidul Socialiştilor RevoluŃionari. 
Pentru Sfatul łării a fost delegat de Congresul al III-lea al Ńăranilor.  
La 27 martie 1918 a votat Actul Unirii Basarabiei cu România. În anii 1922-1926 a fost 
senator de BălŃi în parlamentul român din partea Partidului NaŃional łărănesc. DecoraŃii: 
Regele Ferdinand I, Coroana României în grad de cavaler.  
Este arestat la 22 iulie 1940 de către organele NKVD din judeŃul BălŃi. A decedat la 22 
august 1941 în spitalul închisorii din oraşul Penza. 
Emanoil Cateli (1883-1943). Absolvent al Şcolii Militare din Odesa, fost preşedinte al 
Comitetului NaŃional Moldovenesc din Odesa (1917). Unul dintre iniŃiatorii creării 
Sfatului łării. După Unirea Basarabiei cu România, este numit director general al 
Agriculturii în guvernul autonom al Basarabiei. A contribuit la elaborarea reformei 
agrare. Fost prefect al judeŃului BălŃi şi senator în Parlamentul României din partea 
Partidului NaŃional Liberal. La 5 iulie 1940, este arestat de către organele NKVD-ului din 
oraşul BălŃi şi întemniŃat în penitenciarul din Chişinău, fiind acuzat de activitate 
contrarevoluŃionară, conform articolului 54-13 al Codului Penal al RSS Ucrainene. A 
respins orice învinuire. Fiind întrebat la interogatoriu „de ce s-a împotrivit reinstaurării 
puterii sovietice în Basarabia“, a răspuns: „din convingeri politice. Eram convins că 
puterea sovietică mă va lipsi de toate drepturile... Şi în acest moment sunt împotriva 
dictaturii proletariatului...“. Emanoil Cateli susŃinea că este adeptul creării unui Stat 
Unitar Român în componenŃa Statelor Unite ale Europei şi se pronunŃa pentru 
promovarea reformelor burgheze cu tendinŃe democratice. „Pe aceste poziŃii am fost şi 
voi rămâne, indiferent de soarta mea de mai departe – a declarat el anchetatorilor. 
Ideologia mea a fost şi rămâne ostilă bolşevismului...“. În primele zile ale celui de-a 
doilea război mondial, împreună cu alŃi deŃinuŃi, a fost evacuat în închisoarea nr. 4 din 
oraşul Cistopol, RASS Tătară, şi supus unui nou interogatoriu. A decedat la 18 februarie 
1943. 
Teodosie Cojocaru (1899-1941). Fost ofiŃer în armata Ńaristă. Unul dintre liderii militari 
ai Sfatului łării. În anul 1918 deŃinea funcŃia de director general al Afacerilor Războiului 
în Guvernul Republicii Democratice Moldoveneşti. Deputat în Parlamentul României şi 
primar al oraşului Chişinău în anii 1919-1920. Este arestat la 13 august 1940, fiind acuzat 
de săvârşirea unor crime prevăzute de articolele 54-4, 54-13 şi 54-11 ale Codului Penal al 
RSS Ucrainene. A decedat la 23 ianuarie 1941 în închisoarea nr. 1 din Chişinău. 
Ion Codreanu (1879-1949). Fost ofiŃer în armata Ńaristă. Membru al Comitetului 
NaŃional Moldovenesc din Odesa, condus de E. Cateli. În mai 1917, împreună cu un grup 
de soldaŃi, este trimis în Basarabia pentru a desfăşura agitaŃie în sprijinul autonomiei 
Basarabiei. Membru al Comisiei agrare a Sfatului łării. Membru al delegaŃiei basarabene 
la ConferinŃa de pace de la Paris în anul 1919. În anii 1920-1922, 1927, 1928-1938 este 
deputat în Parlamentul României din partea Partidului NaŃional łărănesc. În anul 1931, 
alături de profesorul C. Stere, înfiinŃează Partidul Radical łărănesc. Este arestat la 25 
iulie 1940 de către organele NKVD-ului din BălŃi. Printr-o întâmplare, a fost singurul 
care a scăpat cu viaŃă. În 1941, guvernul sovietic şi guvernul român au acceptat un 
schimb de deŃinuŃi politici. Ion Codreanu a fost „schimbat“ cu deŃinuta Ana Pauker, aflată 
în acel an în închisoarea de femei din Dumbrăveni. Ion Codreanu este singurul dintre 
deputaŃii Sfatului łării rămaşi în Basarabia după ocuparea acesteia la 28 iunie 1940 şi 
care va supravieŃui terorii roşii. A decedat în anul 1949 la Bucureşti. 
Ion Ignatiuc (1893-1943). Fost marinar al Flotei Mării Negre. În octombrie 1917, 
Congresul Militar Moldovenesc îl alege deputat în Sfatul łării, iar la 27 martie 1918, 
Ignatiuc votează Actul Unirii Basarabiei cu România. După ocuparea Basarabiei de către 
trupele sovietice, ia decizia să nu-şi părăsească locul de baştină, să rămână alături de 
consăteni. La 23 iulie 1940 este arestat de către organele NKVD-ului din judeŃul BălŃi. 
OcupanŃii au pus imediat mâna pe toată averea lui Ignatiuc, confiscând până şi obiectele 
personale ale copiilor. SoŃia sa, Zinaida, învăŃătoare, a fost dată afară din casă împreună 
cu copiii, fiind nevoită să ia drumul pribegiei. Peste 50 de ani, familia lui Ignatiuc avea să 
afle că el a decedat la 26 ianuarie 1943 într-un lagăr din RASS Tătară. 
Teodor Neaga (1880-1941). A absolvit Seminarul Teologic din Chişinău, apoi Academia 
Teologică din Kiev, fără să devină, însă, preot. Lucrează ca secretar la DirecŃia Eparhială, 
apoi, din 1910 şi până în momentul arestării, este profesor de rusă şi istorie în diferite 
şcoli şi gimnazii din Chişinău. În 1917, devine membru al Uniunii ÎnvăŃătorilor din 
Basarabia, organizaŃie care avea menirea să unească în jurul său toŃi pedagogii moldoveni 
care militau pentru cauza naŃională. Ca reprezentant al învăŃătorilor în Sfatul łării, a 
votat Actul Unirii Basarabiei cu România. La sfârşitul anului 1918, este ales membru al 
Zemstvei judeŃului Chişinău, ca responsabil de organizarea învăŃământului public. Din 
1919 până în 1928, va fi membru în Parlamentul României. A decedat la 6 decembrie 
1941, în spitalul închisorii din Penza. 
Panteleimon Sinadino (1875-1940?). Născut în anul 1875, la Chişinău, în familia unui 
negustor grec. Şi-a făcut studiile la Universitatea din Kiev, specializându-se în domeniul 
medicinei, finanŃelor şi economiei. În anii 1907-1917, a fost membru al Dumei de Stat, 
apoi, în 1917, este ales deputat în Sfatul łării din partea minorităŃii greceşti, rostind un 
cuvânt de salut chiar în prima zi a şedinŃei. Însă n-a activat mult timp în acest organ, din 
motive de sănătate. La 5 martie 1918, Sinadino, în fruntea unei delegaŃii de proprietari 
basarabeni, a făcut o vizită regelui Ferdinand, la Iaşi, înmânându-i un memoriu prin care 
ruga pe Majestatea Sa să asigure securitatea vieŃii şi a averii basarabenilor, în mare parte 
distrusă de către anarhia bolşevică, să pună capăt mişcării revoluŃionare bolşevice, să 
instaureze în Basarabia ordinea şi să nu admită ca demagogia revoluŃionară să întunece 
primii paşi spre organizarea Basarabiei şi Unirea ei liberă cu România. În anii 1924-1940, 
Sinadino s-a aflat în diferite funcŃii bancare. În 1933, la invitaŃia lui I.Gh. Duca, liderul 
Partidului NaŃional Liberal şi viitor prim-ministru al României, devine membru al 
Partidului NaŃional Liberal. În acelaşi an este ales senator în Parlamentul României. În 
toamna anului 1933, când PNL urma să formeze un nou guvern al României, conform 
spuselor lui P. Sinadino, în timpul întâlnirii cu Duca, conveniseră ca, odată cu venirea la 
putere a noului guvern, să se întreprindă o serie de măsuri menite să redreseze situaŃia 
Basarabiei, măsuri ce prevedeau reducerea impozitelor cu 25%, introducerea tarifelor 
diferenŃiate pentru Basarabia, elaborarea legislaŃiei privind procesele penale şi civile, 
îmbunătăŃirea componenŃei calitative a administraŃiei, potolirea bunului plac al 
jandarmilor în unele sate etc. La câteva săptămâni după asasinarea lui I.Gh. Duca, 
Sinadino s-a retras din viaŃa politică. A fost arestat la 9 iulie 1940. Din acea zi nu s-a mai 
ştiut nimic despre el. 
Nicolae Secară (1894-1942). Studiile le-a făcut la Şcoala Agricolă din Chişinău şi la 
Academia Agricolă din Moscova. În toamna anului 1916, fiind student la Academie, este 
mobilizat şi înscris într-un batalion studenŃesc. La sfârşitul lunii decembrie, acelaşi an, 
este trimis la Şcoala Militară din Odesa, pe care a absolvit-o în aprilie 1917. În iunie este 
delegat la Cartierul Districtului Militar Odesa în calitate de translator. Apoi este mutat cu 
unitatea la Chişinău, unde îşi face serviciul de ofiŃer, în Regimentul I Moldovenesc. În 
octombrie 1917, Congresul Militar Moldovenesc l-a ales deputat în Sfatul łării. La 27 
martie 1918, a votat Actul Unirii Basarabiei cu România. A fost membru al Comisiei 
pentru elaborarea legislaŃiei privind reforma agrară din Basarabia. Ca reprezentant al 
Partidului NaŃional łărănesc, a apărat şi a promovat interesele acestuia în Sfatul łării. 
După Unire, a lucrat la Ministerul Agriculturii în calitate de specialist în vinificaŃie şi 
pomicultură. Iar la începutul anului 1933 şi până în momentul arestării, 20 iulie 1940, a 
lucrat la Facultatea de Agronomie din Chişinău. În iunie 1941, sub pretextul evacuării în 
spatele frontului, acuzaŃii Secară, Turcuman şi Neaga au fost transferaŃi în închisoarea nr. 
1 din oraşul Penza, iar în februarie 1942, N. Secară moare în spitalul închisorii. 
Grigore Turcuman (1890-1942). Până în anul 1917 şi-a făcut serviciul în Flota Militară 
a Mării Negre. Fiind deputat în Sfatul łării, a votat Actul Unirii de la 27 martie 1918. În 
anii 1933-1937 a fost membru al Zemstvei judeŃene Soroca, devenind membru al 
Partidului NaŃional Liberal. La 2 iulie 1940 a fost arestat. În actul de acuzare, întocmit de 
enkavedişti la 19 mai 1942, Grigore Turcuman a fost învinuit că în 1917, fiind căpitan al 
Flotei Mării Negre, ar fi înăbuşit mişcarea de protest a marinarilor contra ofiŃerilor, că în 
calitate de agent al SiguranŃei române desfăşura activităŃi antisovietice, răspândea printre 
Ńăranii judeŃului Soroca zvonuri clevetitoare la adresa Uniunii Sovietice şi în acelaşi timp 
proslăvea orânduirea burgheză din România. Învinuiri bine cunoscute, precum cunoscuŃi 
sunt şi autorii lor. Conform datelor de care dispunem, Grigore Turcuman a decedat la 28 
mai 1942 în spitalul închisorii nr. 1 din oraşul Penza. 
Teodor Uncu (1881-1940?). În calitate de deputat al Sfatului łării a semnat Actul Unirii 
de la 27 martie 1918, rămânând un adept fidel al autonomiei Basarabiei. A fost membru 
al Comisiei constituŃionale a Sfatului łării. Este arestat la 17 iunie 1940. Din mărturiile 
depuse la interogatoriu în ziua de 30 iulie 1940, aflăm că, alături de alŃi deputaŃi, membri 
ai fracŃiunii agrare, Uncu a semnat un memoriu înaintat comitetului anglo-francez 
însărcinat să studieze problema Unirii Basarabiei cu România. Comitetul nu a susŃinut 
ideea autonomiei statului basarabean cuprinsă în protestul deputaŃilor basarabeni şi a 
avizat Unirea Basarabiei cu România. În semn de protest, Teodor Uncu a încetat să 
frecventeze lucrările parlamentului. Despre destinul ce i-a fost hărăzit după 17 iunie 
1940, adică după arestare, nu se ştie nimic. 
Luca ŞtirbeŃ (1889-1942). Fost ofiŃer în armata Ńaristă. Membru al Comitetului NaŃional 
Moldovenesc din Odesa, condus de E. Cateli. După revoluŃia din februarie este trimis pe 
Frontul Român pentru a desfăşura agitaŃie printre ostaşii moldoveni în sprijinul 
autonomiei Basarabiei. Îşi face serviciul în Regimentul I Moldovenesc dislocat la 
Chişinău. Este unul dintre organizatorii comitetelor militare moldovenşti şi ai creării 
Sfatului łării. La 27 martie 1918 a votat unirea necondiŃionată a Basarabiei cu România. 
În anii 1922-1938 a fost membru al Partidului NaŃional łărănesc, secretar al organizaŃiei 
judeŃene de partid şi deputat în Parlamentul României. Este arestat la 20 iulie 1940, 
transferat în RASS Tătară şi moare la 15 martie 1942 în spitalul închisorii nr. 4 din oraşul 
Cistopol. // 

